# Økonomisk støtte til prosjektet «Grønn og sømløs mobilitet» for å ansette en prosjektressurs

*Notat til styringsgruppa for Grønn og sømløs mobilitet på Norefjell sitt møte 20.10.2021*

## Bakgrunn for notatet – oppfølging av tiltak fra fylkeskommunalt handlingsprogram for areal og transport i Buskerud

For å følge opp målsetninger og retningslinjer i regional plan for areal og transport i Buskerud (2018) ble handlingsprogram for den regionale planen vedtatt av fylkesrådet i Buskerud i 2019. Et av tiltakene i handlingsprogrammet, «Grønn mobilitet på fritidsreiser», har til hensikt å utrede løsninger for å oppnå mindre bilbruk blant hytte- og reiselivsturister for å gjøre det regionale reiselivet mer bærekraftig. I tillegg er det et ønske at mindre bilbruk skal løse en del av de trafikale utfordringene som flere reiselivsdestinasjoner står overfor.

Handlingsprogrammet foreslår blant annet at oppfølging av tiltaket kan utformes som kunnskap fra ulike pilotprosjekter som tester ut ulike mobilitetsløsninger for person- og varetransport.

## Kobling mellom «Grønn og sømløs mobilitet» og tiltak i handlingsprogram

Krødsherads deltakelse i innovasjonskonkurransen for å utvikle smarte og bærekraftige løsninger for grønn mobilitet i stedsutviklingen, vil kunne svare ut behovet for kunnskap som ligger i tiltaket om grønn mobilitet i handlingsprogrammet for areal og transportplan i Buskerud. Prosjektet støtter overordnede målsetninger om mindre klimagassutslipp, mer attraktive steder/tettsteder i distriktene, samt fremmer nye forretningsmodeller som ser mobilitet og mer effektiv arealbruk i sammenheng.

Krødsherad kommune har tatt kontakt med fylkeskommunen med ønske om støtte og bistand både faglig og økonomisk for å utvikle arbeidet med Grønn og sømløs mobilitet. Krødsherad kommune som prosjekteier har avsatt en 50%-stilling til administrering av prosjektet – et prosjekt som høster nasjonal oppmerksomhet og som medfører stadig mer tid og ressurser av kommunen. Det er særskilt utfordrende å administrere andre deltakende kommuner i prosjektet, drive politisk forankring, samt drive dialog med næringsliv og utbyggere.

## Forslag til løsning – ansettelse av ressursperson

For å effektuere tiltak i handlingsprogrammet foreslår Viken fylkeskommune å gi Krødsherad kommune økonomisk støtte ved å ansette en dedikert ressurs i en prosjektstilling. Personen skal bidra til å samle inn og dele erfaringsbasert kunnskap fra prosjektet Grønn og sømløs mobilitet til andre relevante aktører – eksempelvis med andre lignende destinasjoner som ønsker å teste og iverksette grønne mobilitetsløsninger og andre relevante offentlige myndigheter på lokalt, regionalt og statlig nivå.

Det er særskilt behov for å dele prosessuelle erfaringer, samt opparbeidet kunnskap/erfaring fra pilotering av ulike tekniske løsninger:

* Hvilke læringspunkter trekkes ut av denne prosessen og ut fra samarbeidet mellom ulike typer aktører og fagområder? Hvilke fordeler og ulemper finnes med en slik samarbeidsform?
* Hvordan skape forankring for de grønne mobilitetsløsningene blant lokale innbyggere, hytteboere og næringslivet?
* Har tiltakene ført til ringvirkninger i stedsutviklingen og økt lokal samfunnsnytte?
* Hvilke forutsetninger bør ligge til grunn for vellykket testing og implementering av ulike mobilitetsløsninger?

Det kan også være aktuelt at ressurspersonen får et kommunikasjonsansvar overfor det lokale markedet (lokalbefolkning, lokalt næringsliv, hytteeiere etc.)

Ressurspersonen ansettes av Krødsherad som prosjekteier, men skal rapportere til styringsgruppen for Grønn og sømløs mobilitet. Det foreslås at prosjektstillingen har en varighet i 12 mnd.

**Forslag til ressurspersonens ansvarsområder:**

* Dokumentere i hvilken grad de ulike pilotene og tiltakene bidrar til mindre bilbruk blant hytte- og reiselivsturister for å gjøre det regionale reiselivet mer bærekraftig.
* Dokumentere hvordan gjennomførte tester av nye forretningsmodeller kan bidra til finansiering av tiltak med lokal samfunnsnytte.
* Være en kontaktperson og kommunikasjonsressurs for prosjektet med hensikt å dele prosessuelle erfaringer og kunnskap med andre kommuner og destinasjoner, både i og utenfor Vikens grenser samt andre fylkeskommuner og mobilitetsaktører.
* Tilgjengeliggjøre kunnskap i prosjektet på en transparent måte og legge til rette for kunnskapsutveksling.
* Formalisere kompetanseoverføringen til andre ferie- og fritidsdestinasjoner gjennom etablering av et kompetanseforum, eller ved å bidra til etablering av et regionalt kompetansesenter for bærekraftig reiselivsturisme på Norefjell.

**Eventuell videre prosess**

Fylkeskommunen utarbeider et akseptbrev (forslag til akseptbrev i denne saken er vedlagt) som signeres av prosjekteier med noen vilkår. På bakgrunn av akseptskjemaet vil Viken fylkeskommune utstede et tildelingsbrev som skal signeres av mottaker (Krødsherad kommune).

* I tildelingsbrevet skal støttebeløp føres opp. Det er forslag om å utbetale totalt 450 000,-
* Tildelingsbrevet spesifiserer hva støtten skal brukes til.
* Fylkeskommunen legger opp til delvis utbetaling – med forslag om at 75 prosent utbetales forskuddsvis og 25 prosent utbetales ved levering av sluttrapport som viser at midlene er brukt i tråd med føringene i tildelingsbrevet. Fordelingen kan justeres.
* Mottaker sender en utbetalingsanmodning til Viken fylkeskommune og mottar midlene som avtalt.
* Vi sikrer også gjennom tildelingsbrevet bruksrettigheter til kunnskapen som kommer frem i delprosjektene.
* Det gis innsyn i prosjektet og dialog med kommunen gjennom «Lov om rett til innsyn i dokument i offentleg verksemd (offentleglova).